ΑΠΌΦΑΣΗ ΤΟΥ ΣΥΜΒΟΥΛΊΟΥ της 20ής Νοεμβρίου 2008 για την υπογραφή και την προσωρινή εφαρμογή της ενδιάμεσης συμφωνίας ενόψει συμφωνίας οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και του μέρους «Κεντρική Αφρική», αφετέρου (2009/152/ΕΚ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 133 και 181, σε συνδυασμό με το άρθρο 300 παράγραφος 2 πρώτο εδάφιο πρώτη φράση, την πρόταση της Επιτροπής, Εκτιμώντας τα ακόλουθα: (1) Στις 12 Ιουνίου 2002, το Συμβούλιο εξουσιοδότησε την Επιτροπή να αρχίσει διαπραγματεύσεις ενόψει της σύναψης συμφωνιών οικονομικής εταιρικής σχέσης με τις χώρες ΑΚΕ. (2) Οι εν λόγω διαπραγματεύσεις ολοκληρώθηκαν και η ενδιάμεση συμφωνία ενόψει συμφωνίας οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και του μέρους «Κεντρική Αφρική», αφετέρου (που περιλαμβάνει το Καμερούν), εφεξής «ενδιάμεση συμφωνία ΣΟΕΣ», μονογραφήθηκε στις 17 Δεκεμβρίου 2007. (3) Το άρθρο 98 παράγραφος 4 της ενδιάμεσης συμφωνίας ΣΟΕΣ προβλέπει την προσωρινή εφαρμογή της εν αναμονή της ενάρξεως ισχύος της. (4) Με την επιφύλαξη της σύναψής της σε μεταγενέστερη ημερομηνία, πρέπει να υπογραφεί η ενδιάμεση συμφωνία ΣΟΕΣ, εξ ονόματος της Κοινότητας, και να εφαρμοσθεί προσωρινά, καθότι αφορά τα στοιχεία που εμπίπτουν στην κοινοτική αρμοδιότητα, ΑΠΟΦΑΣΙΖΕΙ: Άρθρο 1 Η υπογραφή της ενδιάμεσης συμφωνίας ενόψει συμφωνίας οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και του μέρους «Κεντρική Αφρική», αφετέρου, εγκρίνεται εξ ονόματος της Κοινότητας, με την επιφύλαξη της απόφασης του Συμβουλίου για τη σύναψη της εν λόγω συμφωνίας. Το κείμενο της ενδιάμεσης συμφωνίας ΣΟΕΣ επισυνάπτεται στην παρούσα απόφαση. Άρθρο 2 Για τους σκοπούς του άρθρου 92 παράγραφος 2 της ενδιάμεσης συμφωνίας ΣΟΕΣ, η επιτροπή ΣΟΕΣ απαρτίζεται, αφενός, από μέλη του Συμβουλίου και αντιπροσώπους της Επιτροπής και, αφετέρου, από αντιπροσώπους των κυβερνήσεων των υπογραφόντων κρατών της Κεντρικής Αφρικής. Η Επιτροπή προτείνει στο Συμβούλιο, προς λήψη απόφασης, τη θέση της Κοινότητας ενόψει της διαπραγμάτευσης των διαδικαστικών κανόνων της επιτροπής ΣΟΕΣ. Άρθρο 3 Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν την ενδιάμεση συμφωνία ΣΟΕΣ, εξ ονόματος της Κοινότητας, με την επιφύλαξη της σύναψής της. Άρθρο 4 Καθότι αφορά τα στοιχεία που εμπίπτουν στην κοινοτική αρμοδιότητα, η ενδιάμεση συμφωνία ΣΟΕΣ εφαρμόζεται προσωρινά, σύμφωνα με το άρθρο 98 παράγραφος 4 αυτής, μέχρι να ολοκληρωθούν οι αναγκαίες διαδικασίες για τη σύναψή της. Η Επιτροπή δημοσιεύει ανακοίνωση στην οποία αναφέρεται η ημερομηνία προσωρινής εφαρμογής. Βρυξέλλες, 20 Νοεμβρίου 2008.

[Source: multi_eurlex | Tokens: 2584]